Universis presentes litteras inspecturis, nos officialis Eduensis notum facimus quod in nostra presentia propter hoc specialiter constituta Hugueta, filia quondam Hugonete de Auceyo defuncte, uxor Renaudi de Edua, pelliparii, laude, assensu, auctoritate et mandato dicti Renaudi, mariti sui, in nostra presentia propter hoc specialiter constituti, eidem Huguete uxori sue hiis que secuntur agendis auctoritatem et mandatum speciale prestantis, asserens et affirmans dicta Hugueta se habere et habere debere jure hereditario terciam partem indivisam cujusdam prati siti apud Auceyum, retro domum heredum dicti Hugoneti, quod vulgaliter pratum illorum de Grangia nuncupatur cum appenditiis et pertinentiis ipsius tercie partis dicti prati, necnon et se tenere in feudum a venerabili viro domino Clarambaudo, decano ecclesie Eduensis ac terrario de Auceyo, nomine et ratione dicte ecclesie Eduensis et pro ipsa dictam terciam partem ipsius prati et tercias cujusdam territorii quod vulgaliter nuncupatur la Codrée, necnon universa et singula que habet et tenet apud Auceyum et in appenditiis et pertinentiis ac pariochiatu dicte ville de Auceyo, tam in hominibus, mansis, tenementis, terciis, decimis, costumis, censibus, terris, pratis, nemoribus, juribus, redditibus quam rebus aliis quibuscumque quocunque nomine censeantur, dicta Hugueta, provida, spontanea, non coacta nec decepta ut asserit, sed pro ulgente [sic] necessitate et evidente utilitate sua, sicut dicit, vendit, tradit, concedit atque quittat imperpetuum eidem decano, vice et nomine dicte ecclesie Eduensis, dictam terciam partem ipsius prati cum appenditiis et pertinentiis ipsius tercie partis et quicquid juris habet, habere potest et debet in prato superius nominato, pro viginti et sex libris Viennensium, eidem Huguete ab eodem decano jam solutis in pecunia legitime numerata et in utilitatem suam totaliter jam conversis, ut asserit dicta Hugueta, quittans eumdem decanum et suos de summa pecunie supradicta. De quibus universis et singulis predictis venditis dicta Hugueta se devestit, etc. Datum et actum anno Domini millesimo ducentesimo octogesimo, mense februarii.